Diari Oficial de la Generalitat Valenciana


Sumari del DOGV 5594, del 07-09-2007 (2007/10189)

ORDE de 28 d'agost de 2007, de la Conselleria d'Educació, per la qual es regula l'horari de l'Educació Primària.
----------------------------------------------------------------------------------------------------------------

### Dades del document

Número de DOGV
:   5594

Data del DOGV
:   07-09-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/10325


Data del document
:   28-08-2007

Organisme emissor
:   Conselleria d'Educació

Tipus de document
:   Ordre

Descriptors 

:   * legislació escolar
    * legislació
    * ensenyament primari
    * calendari escolar
    * programa d'ensenyament

ORDE de 28 d'agost de 2007, de la Conselleria d'Educació, per la qual es regula l'horari de l'Educació Primària. [2007/10891]
El Decret 111/2007, de 20 de juliol, del Consell, pel qual s'establix el currículum de l'Educació Primària en la Comunitat Valenciana (DOCV número 5562, de 24 de juliol de 2007), en l'article 2.7, determina que la conselleria competent en matèria d'Educació establirà l'horari setmanal per a cada una de les àrees de l'Educació Primària, respectant l'horari que figura en l'annex III, Reial Decret 1513/2006, de 7 de desembre, pel qual s'establixen les ensenyances mínimes d'esta etapa educativa (BOE, 8 de desembre de 2007) i garantint el dret de tot l'alumnat a rebre l'ensenyança del valencià i en valencià, tal com disposa l'article 6.2 de l'Estatut d'Autonomia de la Comunitat Valenciana.
Una vegada fixat el currículum de l'Educació Primària en la Comunitat Valenciana pel citat Decret del Consell, procedix regular l'horari per al desenrotllament d'este currículum en els centres docents.
Per tot això, en virtut de les competències que m'atribuïx l'article 28 de la Llei 5/1983, de 30 de desembre, del Consell
ORDENE
U. Objecte i àmbit d'aplicació
1. Esta orde té com a objecte regular l'horari lectiu dels processos d'ensenyança i aprenentatge que permeten desenrotllar el currículum de l'Educació Primària.
2. La present Orde s'aplicarà en els centres docents públics i privats que impartisquen l'Educació Primària i que estiguen ubicats en l'àmbit territorial de gestió de la conselleria d'Educació de la Generalitat.
Dos. Horari lectiu
L'horari lectiu per al desenrotllament del currículum d'Educació Primària constarà de 25 sessions setmanals, que inclouran el temps de recreació, considerat part integrant del procés d'ensenyança i aprenentatge en esta etapa.
Tres. Impartició de les àrees
1. Amb caràcter general, el model organitzatiu per a la distribució de les sessions setmanals per a impartir cada una de les àrees en els corresponents cicles i cursos de l'etapa és el que figura en l'annex I d'esta orde.
2. Donat el caràcter global i integrador de l'etapa, els centres docents podran adaptar esta distribució d'acord amb les seues característiques i amb les necessitats educatives del seu alumnat. En tot cas, es respectarà la proporcionalitat entre les àrees establida en l'annex I d'esta orde.
3. Així mateix, els centres docents podran adaptar les sessions setmanals corresponents a les àrees lingüístiques per a grups d'alumnat que participen en programes lingüístics específics, respectant el nombre total de sessions atribuïdes a les dites àrees lingüístiques en el conjunt d'esta etapa educativa.
Quatre. Horari dels centres d'immersió lingüística
Els centres docents que apliquen el Programa d'Immersió Lingüística podran optar, per a la incorporació de l'àrea de castellà: llengua i literatura, per una de les opcions següents:
1. Opció A: incorporar-la des del primer curs, en el nivell oral, amb especial èmfasi en l'ús del llenguatge formal adequat al seu nivell educatiu, per a arribar al final de l'etapa a transferir al castellà els coneixements adquirits en l'aprenentatge inicial de la lectura i l'escriptura en valencià.
2. Opció B: incorporar-la en 2n curs, segons el model de distribució de les sessions setmanals que figura en l'annex II d'esta orde.
3. Opció C: incorporar-la a partir del tercer curs de l'Educació Primària. En este cas, els centres hauran d'acollir-se al model de distribució de les sessions setmanals que figura en l'annex III d'esta orde.
Els centres que realitzen l'opció B o l'opció C hauran de prendre com a punt de partida els aprenentatges adquirits en valencià durant l'Educació Infantil i el primer curs de l'Educació Primària, per a finalitzar l'etapa amb la transferència de tots estos coneixements al castellà.
Cinc. Recreació
Cada centre docent establirà un període de descans diari en la jornada lectiva del matí, preferentment entre les hores centrals, que respondrà a les necessitats del seu alumnat. Este període serà com a màxim de 30 minuts i respectarà la proporcionalitat entre les àrees, establida en l'annex I d'esta orde.
DISPOSICIÓ ADDICIONAL
Única. Ensenyances de religió
1. Tal com establix la Disposició Addicional segona del Decret 111/2007, de 20 de juliol, del Consell, pel qual s'establix el currículum de l'Educació Primària en la Comunitat Valenciana, les mares, els pares o els tutors a l'inici d'esta etapa manifestaran la voluntat que les seues filles o els seus fills reben o no ensenyances de religió. Esta decisió, que podrà ser modificada al principi de cada curs acadèmic, es realitzarà per mitjà d'un escrit dirigit a la direcció del centre docent i quedarà arxivada en el corresponent expedient acadèmic.
2. L'alumnat les mares, els pares o els tutors del qual no hagen sol·licitat que els siguen impartides ensenyances de religió, seran atesos per una professora o professor del centre, que dirigirà i orientarà activitats educatives adequades a l'edat de l'alumnat. La dita atenció, en cap cas, comportarà l'aprenentatge de continguts curriculars associats al coneixement del fet religiós ni a qualsevol àrea de l'etapa.
3. La direcció del centre adoptarà les mesures organitzatives necessàries perquè este alumnat siga atés durant les mateixes sessions setmanals destinades a impartir les ensenyances de religió, de manera que l'elecció d'una o d'altra opció no supose cap discriminació. Estes mesures s'inclouran en el projecte educatiu del centre perquè mares, pares o tutors les coneguen amb anterioritat.
DISPOSICIÓ TRANSITÒRIA
Única. Vigència normativa
Com a conseqüència del Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 2/2006, de 3 de maig, d'Educació (BOE, 14 de juliol de 2006),
a) Durant el curs 2007-2008, en els cicles segon i tercer de l'Educació Primària, seguirà en vigor l'horari regulat per l'Orde de 21 de juliol de 1992, de la conselleria de Cultura, Educació i Ciència, que regula l'elaboració del projecte curricular i l'horari de l'Educació Primària, organitzat per sessions setmanals segons disposa el model que es contempla en l'apartat quatre de la Resolució de 29 de juny de 2004 (DOGV, 16 de juliol de 2004).
b) Durant el curs 2008-2009, en el tercer cicle de l'Educació Primària, seguirà en vigor l'horari regulat per l'Orde de 21 de juliol de 1992, de la conselleria de Cultura, Educació i Ciència, que regula l'elaboració del projecte curricular i l'horari de l'Educació Primària, organitzat per sessions setmanals segons disposa el model que es contempla en l'apartat quatre de la Resolució de 29 de juny del 2004 (DOGV, 16 de juliol de 2004).
DISPOSICIÓ DEROGATÒRIA
Única. Derogació normativa
1. Queda derogat l'horari regulat per l'Orde de 21 de juliol de 1992, de la conselleria de Cultura, Educació i Ciència, que regula l'elaboració del projecte curricular i l'horari de l'Educació Primària (DOGV, 31 d'agost de 1992).
2. Queda derogat l'horari dels centres d'immersió lingüística regulat per l'Orde de 12 de maig de 1994, de la conselleria d'Educació i Ciència, per la qual es regulen el projecte educatiu i l'horari dels centres d'immersió lingüística (DOGV, 19 de juliol de 1994).
3. Queden derogades totes les disposicions que del mateix rang o d'un rang inferior s'oposen al que establix esta orde.
DISPOSICIONS FINALS
Primera. Facultat per a l'aplicació i el desenrotllament
S'autoritza la Direcció General d'Ordenació i Centres Docents a dictar totes les instruccions que siguen precises per a la interpretació, l'aplicació i el desenrotllament del que establix la present Orde.
Segona. Entrada en vigor
Esta orde entrarà en vigor l'endemà de la seua publicació en el Diari Oficial de la Comunitat Valenciana.
València, 28 d'agost de 2007
El conseller d'Educació,
ALEJANDRO FONT DE MORA TURÓN